TARYBOS REGLAMENTAS (EB) Nr. 838/2005
2005 m. gegužės 30 d.
iš dalies keičiantis Reglamentą (EB) Nr. 131/2004 dėl specialių ribojančių priemonių taikymo Sudano atžvilgiu
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 60 ir 301 straipsnius,
atsižvelgdama į 2005 m. gegužės 30 d. Tarybos bendrąją poziciją 2005/411/BUSP dėl ribojančių priemonių Sudanui, panaikinančią Bendrąją poziciją 2004/31/BUSP (1),
atsižvelgdama į Komisijos pasiūlymą,
kadangi:
(1)
Bendrąja pozicija 2004/31/BUSP (2) numatytas ginklų, šaudmenų ir karinės technikos eksporto į Sudaną embargas, įskaitant draudimą teikti techninę bei finansinę pagalbą, susijusią su karine veikla Sudane. Draudimas teikti techninę ir finansinę pagalbą, susijusią su karine veikla, buvo įgyvendintas 2004 m. sausio 26 d. Tarybos reglamentu (EB) Nr. 131/2004 dėl specialių ribojančių priemonių taikymo Sudano atžvilgiu (3).
(2)
Atsižvelgdama į pastaruosius įvykius Sudane, visų pirma į dažnai pasikartojančius 2004 m. balandžio 8 d. Ndžamenos paliaubų susitarimo ir 2004 m. lapkričio 9 d. Abudžos protokolų pažeidimus, kuriuos daro visos šalys Darfūre, bei Sudano Vyriausybei, sukilėlių pajėgoms ir visoms kitoms ginkluotoms grupėms Darfūre nevykdant savo įsipareigojimų ir Saugumo Tarybos reikalavimų, 2005 m. kovo 29 d. Jungtinių Tautų Saugumo Taryba priėmė Rezoliuciją 1591 (2005) (toliau - JTSTR 1591 (2005)), kuria, inter alia, įvedamas ginklų embargas ir draudimas teikti susijusią pagalbą visoms Ndžamenos paliaubų susitarimo šalims ir kitoms kariaujančioms šalims Darfūre. JTSTR 1591 (2005) numato tam tikras embargo išimtis.
(3)
Siekiant suderinti išimčių sąrašą su JTSTR 1591 (2005), Bendroji pozicija 2005/411/BUSP patvirtina Bendrąja pozicija 2004/31/BUSP įvestą embargą ir draudimą bei numato visiems asmenims ir subjektams Sudane taikomą papildomą ginklų embargo ir draudimo teikti susijusią pagalbą išimtį. Kadangi ši išimtis taikoma draudimui teikti tam tikrą finansinę ir techninę pagalbą, Reglamentas (EB) Nr. 131/2004 turėtų būti atitinkamai iš dalies pakeistas.
(4)
Papildoma išimtis turėtų būti taikoma atgaline tvarka nuo JTSTR 1591 (2005) priėmimo dienos,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 131/2004 4 straipsnis pakeičiamas taip:
„4 straipsnis
1. Nukrypdamos nuo 2 ir 3 straipsnių, priede nurodytos valstybių narių kompetentingos institucijos gali leisti finansuoti ar teikti finansinę paramą ir techninę pagalbą, susijusią su:
a)
žudyti nepritaikyta karine įranga, kuri išimtinai skirta humanitariniam ar apsauginiam naudojimui, arba Jungtinių Tautų, Afrikos Sąjungos, Europos Sąjungos ir Bendrijos vykdomoms institucijų stiprinimo programoms;
b)
priemonėmis, skirtomis Europos Sąjungos, Jungtinių Tautų ir Afrikos Sąjungos krizių valdymo operacijoms;
c)
minų šalinimo įranga ir reikmenimis, skirtais minoms šalinti;
d)
2005 m. sausio 9 d. Nairobyje, Kenijoje, Sudano Vyriausybės ir Sudano liaudies išlaisvinimo judėjimo/armijos pasirašyto Visuotinio taikos susitarimo įgyvendinimu.
2. Leidimai nesuteikiami veiklai, kuri jau įvyko.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. kovo 29 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 30 d.